
1. PASIŪLYMAS DĖL EUROPOS PARLAMENTO SPRENDIMO
dėl Europos Sąjungos 2024 finansinių metų bendrojo biudžeto įvykdymo patvirtinimo, VI skirsnis – Europos ekonomikos ir socialinių reikalų komitetas
(2025/2151(DEC))
Europos Parlamentas,
–	atsižvelgdamas į Europos Sąjungos 2024 finansinių metų bendrąjį biudžetą[footnoteRef:1], [1:  	OL L 207, 2024 2 22, p. 1, ELI: http://data.europa.eu/eli/budget/2024/207/oj.] 

–	atsižvelgdamas į 2024 finansinių metų Europos Sąjungos konsoliduotąsias metines ataskaitas (COM(2025)0359 – C10‑0150/2025)[footnoteRef:2], [2:  	OL C, C/2025/4944, 2025 10 13, ELI: http://data.europa.eu/eli/C/2025/4944/oj.] 

–	atsižvelgdamas į Europos ekonomikos ir socialinių reikalų komiteto metinę 2024 m. atlikto vidaus audito ataskaitą biudžeto įvykdymą tvirtinančiai institucijai,
–	atsižvelgdamas į Audito Rūmų 2024 finansinių metų metinę biudžeto vykdymo ataskaitą kartu su institucijų atsakymais[footnoteRef:3], [3:  	OL C, C/2025/5409, 2025 10 8, ELI: http://data.europa.eu/eli/C/2025/5409/oj.] 

–	atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą 2024 finansinių metų sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą[footnoteRef:4], [4:  	OL C, C/2025/5407, 2025 10 13, ELI: http://data.europa.eu/eli/C/2025/5407/oj.] 

–	atsižvelgdamas į Sutarties dėl Europos Sąjungos veikimo 314 straipsnio 10 dalį ir 317, 318 ir 319 straipsnius,
–	atsižvelgdamas į 2018 m. liepos 18 d. Europos Parlamento ir Tarybos reglamentą (ES, Euratomas) 2018/1046 dėl Sąjungos bendrajam biudžetui taikomų finansinių taisyklių, kuriuo iš dalies keičiami reglamentai (ES) Nr. 1296/2013, (ES) Nr. 1301/2013, (ES) Nr. 1303/2013, (ES) Nr. 1304/2013, (ES) Nr. 1309/2013, (ES) Nr. 1316/2013, (ES) Nr. 223/2014, (ES) Nr. 283/2014 ir Sprendimas Nr. 541/2014/ES, bei panaikinamas Reglamentas (ES, Euratomas) Nr. 966/2012[footnoteRef:5], ypač į jo 59, 118, 260, 261 ir 262 straipsnius, [5:  	OL L 193, 2018 7 30, p. 1, ELI: http://data.europa.eu/eli/reg/2018/1046/oj.] 

–	atsižvelgdamas į 2024 m. rugsėjo 23 d. Europos Parlamento ir Tarybos reglamentą (ES, Euratomas) Nr. 2024/2509 dėl Sąjungos bendrajam biudžetui taikomų finansinių taisyklių[footnoteRef:6], ypač į jo 59, 118, 266, 267 ir 268 straipsnius, [6:  	OL L, 2024/2509, 2024 9 26, ELI: http://data.europa.eu/eli/reg/2024/2509/oj.] 

–	atsižvelgdamas į Darbo tvarkos taisyklių 102 straipsnį ir V priedą,
–	atsižvelgdamas į Biudžeto kontrolės komiteto pranešimą (A10‑0000/2026),
1.	patvirtina Europos ekonomikos ir socialinių reikalų komiteto generaliniam sekretoriui, kad Europos ekonomikos ir socialinių reikalų komiteto 2024 finansinių metų biudžetas įvykdytas / atideda savo sprendimo, kuriuo Europos ekonomikos ir socialinių reikalų komiteto generaliniam sekretoriui patvirtinama, kad Europos ekonomikos ir socialinių reikalų komiteto 2024 finansinių metų biudžetas įvykdytas, priėmimą;
2.	išdėsto savo pastabas toliau pateikiamoje rezoliucijoje;
3.	paveda Pirmininkei perduoti šį sprendimą ir rezoliuciją, kuri yra neatskiriama jo dalis, Ekonomikos ir socialinių reikalų komitetui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

[bookmark: _Toc219194149]2. PASIŪLYMAS DĖL EUROPOS PARLAMENTO REZOLIUCIJOS
su pastabomis, sudarančiomis neatskiriamą sprendimo dėl Europos Sąjungos 2024 finansinių metų bendrojo biudžeto įvykdymo patvirtinimo, VI skirsnis – Europos ekonomikos ir socialinių reikalų komitetas, dalį
(2025/2151(DEC))
Europos Parlamentas,
–	atsižvelgdamas į savo sprendimą dėl Europos Sąjungos 2024 finansinių metų bendrojo biudžeto įvykdymo patvirtinimo, VI skirsnis – Europos ekonomikos ir socialinių reikalų komitetas,
–	atsižvelgdamas į Darbo tvarkos taisyklių 102 straipsnį ir V priedą,
–	atsižvelgdamas į Biudžeto kontrolės komiteto pranešimą (A10‑0000/2026),
A.	kadangi vykdant biudžeto įvykdymo patvirtinimo procedūrą biudžeto įvykdymą tvirtinanti institucija nori pabrėžti, jog ypač svarbu toliau stiprinti Sąjungos institucijų demokratinį teisėtumą didinant skaidrumą ir atskaitomybę, įgyvendinant rezultatais grindžiamo biudžeto sudarymo koncepciją ir užtikrinant gerą žmogiškųjų išteklių valdymą;
B.	kadangi Europos ekonomikos ir socialinių reikalų komitetas (toliau – Komitetas) yra Sąjungos patariamasis organas, kuris veikia kaip valstybių narių įvairių organizuotos pilietinės visuomenės ekonominės, socialinės ir pilietinės veiklos sričių atstovų konsultacijų, dialogo ir bendro sutarimo forumas;
C.	kadangi Komitetas prisideda prie Sąjungos sprendimų priėmimo proceso ir, užtikrindamas Sąjungos politikos sąsają su ekonominėmis, socialinėmis ir pilietinėmis aplinkybėmis, vykdo savo misiją – užtikrinti geresnį reglamentavimą, dalyvaujamąją demokratiją ir puoselėti Europos vertybes;
D.	kadangi tam tikrais atvejais Komisija arba Taryba privalo konsultuotis su Komitetu, Komitetas taip pat gali priimti nuomones savo iniciatyva, be to, Suvestiniu Europos aktu, Mastrichto sutartimi ir Amsterdamo sutartimi nustatyta plati klausimų, kuriais gali būti prašoma Komiteto nuomonės, aprėptis ir tokiu būdu sudaromos sąlygos Parlamentui su juo konsultuotis;
E.	kadangi Komiteto Finansų ir biudžeto reikalų komisija (CAF) yra Komiteto priežiūros organas, atsakingas už visas biudžeto procedūras, ypač už biudžeto sąmatos sudarymą, biudžeto vykdymą, metinę veiklos ataskaitą, biudžeto įvykdymo patvirtinimą ir tolesnius veiksmus, kurių imamasi atsižvelgiant į Europos Audito Rūmų (toliau – Audito Rūmai) metinę ataskaitą;
F.	kadangi pastaraisiais metais Komitetas, atsižvelgdamas į turimą ribotą biudžetą, nuolat ėmėsi iniciatyvų pritraukti ir išlaikyti kvalifikuotus darbuotojus, optimizuoti savo organizacinę struktūrą ir darbo metodus ir skatinti pagarbią darbo aplinką;
G.	kadangi 2024 m. Komitetas paskyrė naują generalinį sekretorių, kuris įgaliotas užtikrinti veiksmingesnę, didesnio poveikio ir reikšmingesnę Komiteto veiklą;
H.	kadangi Komitetas 2024 m. pradėjo pertvarkos procesą siekdamas tapti poveikio organizacija, kurioje jos nariams suteikiamos galios stiprinti ir apsaugoti organizuotos pilietinės visuomenės balsą;
1.	pažymi, kad Komiteto biudžetas patenka į DFP 7 išlaidų kategoriją „Europos viešasis administravimas“, kurią 2024 m. iš viso sudarė 13,3 mlrd. EUR, t. y. 6,9 proc. Sąjungos biudžeto išlaidų; pažymi, kad 2024 m. Komiteto biudžetas sudarė 1,50 proc. DFP 7 išlaidų kategorijos asignavimų, t. y. daugiau, palyginti su 2023 m. 1,29 proc. rodikliu;
2.	pažymi, kad Audito Rūmai savo 2024 finansinių metų metinėje ataskaitoje (toliau – Audito Rūmų ataskaita) išanalizavo 70 išlaidų kategorijos „Administravimas“ operacijų imtį, t. y. tiek pat, kiek ir 2023 m.; taip pat Audito Rūmai nurodo, kad administracines išlaidas sudaro išlaidos žmogiškiesiems ištekliams, įskaitant išlaidas pensijoms, kurios 2024 m. sudarė apie 69 proc. visų administracinių išlaidų, taip pat išlaidos pastatams, įrangai, energijai, komunikacijai ir informacinėms technologijoms (IT), ir kad jų daugelio metų darbo patirtis rodo, jog apskritai tokios išlaidos yra nedidelės rizikos išlaidos;
3.	pažymi, kad 16 (23 proc.) iš 70 operacijų buvo klaidų, tačiau Audito Rūmai, remdamiesi trimis kiekybiškai įvertintomis klaidomis, apskaičiavo, kad klaidų lygis nesiekia reikšmingumo ribos; pažymi, kad Audito Rūmų ataskaitoje nenustatyta jokių konkrečių su Komitetu susijusių problemų;
Biudžeto ir finansų valdymas
4.	pažymi, kad galutinis priimtas Komiteto biudžetas 2024 m. buvo 164 945 524 EUR, t. y. iš viso 3,90 proc. didesnis, palyginti su 2023 m.; remdamasis Komiteto atsakymais į Biudžeto kontrolės komiteto pateiktą klausimyną dėl 2024 m. biudžeto įvykdymo patvirtinimo (toliau – klausimynas), pažymi, kad dvi Komiteto biudžeto eilutės, t. y. 1200 (darbuotojų darbo užmokestis ir išmokos) ir 1004 (narių kelionės ir pragyvenimo išlaidos), sudaro didžiąją dalį Komiteto biudžeto, t. y. 65,80 proc. 2024 m., palyginti su 65,58 proc. 2023 m.;
5.	džiaugiasi, kad Komiteto biudžeto vykdymas atsižvelgiant į einamųjų metų įsipareigojimų asignavimus padidėjo nuo 98,70 proc. 2023 m. iki 99,21 proc. 2024 m. ne tik dėl sėkmingos jo biudžeto vykdymo stebėsenos, bet ir dėl didelio infliacijos lygio, kuris daro poveikį darbuotojų darbo užmokesčiui ir išlaidoms pastatams; šiomis aplinkybėmis atkreipia dėmesį į Komiteto pastangas perskirstymo srityje atliekant biudžeto lėšų perkėlimus įvairiose biudžeto eilutėse, kurių suma sudaro 2 487 139 EUR (t. y. 1,51 proc. jo 2024 m. biudžeto), o didžiausias padidėjimas yra susijęs su programinės įrangos sistemų eksploatavimu ir technine priežiūra (+ 519 682 EUR) ir pastatais (+ 421 880 EUR); be to, su pasitenkinimu pažymi, kad einamųjų metų mokėjimų asignavimų įvykdymo lygis padidėjo nuo 88,12 proc. 2022 m. ir 90,67 proc. 2023 m. iki 92,85 proc. 2024 m., o vidutinis išmokėjimo laikas sutrumpėjo nuo 20,14 dienos 2023 m. iki 16,06 dienos 2024 m., ir tai yra geriausias Komiteto rezultatas nuo 2021 m.;
6.	pažymi, kad iš 2023 m. į 2024 m. perkelti asignavimai sudarė 13 827 713 EUR arba 8,38 proc. Komiteto 2024 m. biudžeto, t. y. ši suma sumažėjo, palyginti su ankstesnių metų lygiu, kai perkelti asignavimai sudarė 15 466 316 EUR (t. y. apie 9,74 proc. Komiteto 2023 m. biudžeto); be to, pažymi, kad iš 2023 m. į 2024 m. perkeltų asignavimų įgyvendinimo lygis buvo 84,74 proc. 2024 m., t. y. mažesnis nei 2023 m. (86,76 proc.);
7.	pažymi, kad 2024 m. rugsėjo 21 d. Taryba priėmė naują sprendimą dėl dienpinigių Komiteto nariams ir pakaitiniams nariams ir kelionių išlaidų kompensavimo, pagal kurį dienpinigių dydis asmeniškai posėdžiuose dalyvaujantiems gavėjams yra 367 EUR (padidinta nuo 290 EUR), o dienpinigių dydis posėdžiuose per atstumą dalyvaujantiems gavėjams yra 149 EUR (padidinta nuo 145 EUR); remdamasis klausimynu, pažymi, kad 2024 m. Komitetas kompensavo 259 669 EUR už dalyvavimą per atstumą (294 930 EUR 2023 m.), t. y. 1 744 posėdžių dienų ekvivalentas (2 006 posėdžių dienos 2023 m.), o bendras fiksuotų išmokų, sumokėtų už dalyvavimą posėdžiuose asmeniui, dydis 2024 m. buvo 6 579 196 EUR (padidėjo nuo 5 902 963 EUR 2023 m.); taip pat pažymi, kad Komitetas turi nustatęs sistemą, kuria patvirtinamas faktinis dalyvavimas per atstumą posėdžiuose naudojant elektronines priemones; mano, kad nors dalyvavimas per atstumą yra svarbi šiuolaikinių institucijų priemonė, padedanti mažinti posėdžiuose išlaidas ir sudaranti sąlygas platesniam dalyvavimui, visuomenei sudėtinga suprasti išmokų už dalyvavimą per atstumą posėdžiuose skyrimą net jei jos yra sumažintos ir mokamos tik už dalyvavimą tam tikrų rūšių renginiuose;
8.	pažymi, kad Komiteto tarnybos surengė 10 derybų, kurių vertė 15 000–60 000 EUR, ir vieną procedūrą, kurioje pateiktas tokios pat vertės intervalo pasiūlymas, daugiausia tyrimams; pažymi, kad Komitetas taip pat pradėjo šešias viešųjų pirkimų procedūras (dėl preliminariosios sutarties) kartu su bendromis Europos regionų komiteto (RK) tarnybomis, be kita ko, dėl maitinimo, logistikos ir techninės priežiūros;
9.	remdamasis klausimynu, pažymi, kad Rusijos agresijos karo poveikis toliau daro spaudimą Komiteto biudžetui 2024 m. dėl infliacijos ir energijos rinkos nepastovumo, todėl patirta daugiau veiklos išlaidų; pažymi, kad 2021–2024 m. laikotarpiu Komiteto nuomos išlaidos padidėjo 16,53 proc., o techninės priežiūros ir saugumo paslaugų sutarčių išlaidos padidėjo 15 proc.; be to, remdamasis klausimynu, pažymi, kad Komiteto nuomos įmokos 2024 m. padidėjo 4,7 proc., o tai viršija 2 proc. Komiteto nustatytą ribą su darbo užmokesčiu nesusijusioms išlaidoms; taip pat pažymi, kad Komiteto išlaidos energijai sumažėjo nuo 1 923 391 EUR 2023 m. iki 711 608 EUR 2024 m.; šiomis aplinkybėmis džiaugiasi Komiteto pastangomis užtikrinti didesnį jo veiklos išlaidų efektyvumą, be kita ko, imantis aktyvesnių veiksmų energijai taupyti; pripažįsta, kad visos Sąjungos institucijos, sudarydamos sutartis su paslaugų teikėjais, turi gerinti savo biudžeto valdymą, be kita ko, atsižvelgdamos į kainų nepastovumą, ypač energetikos sektoriuje;
10.	remdamasis klausimynu, pažymi, kad Komiteto darbuotojai 2024 m. įvykdė 415 misijų (300 – 2023 m.), kurių bendra vertė 448 655 EUR, t. y. 25 proc. daugiau, palyginti su 2023 m.; taip yra dėl padidėjusio misijų skaičiaus ir faktinių išlaidų skrydžiams ir apgyvendinimui viešbučiuose; remdamasis Komiteto įverčiais, pažymi, kad 2024 m. sutaupyta apie 40 000 EUR misijos išlaidų, palyginti su 2019 m. Komiteto išmokėta suma misijoms (402 097 EUR), t. y. laikotarpiu iki COVID, taikant 21 proc. nacionalinį infliacijos rodiklį 2020–2023 m. laikotarpiu; palankiai vertina Komiteto politiką išlaikyti griežtai minimalų metinių misijų išlaidų dydį; pažymi, kad Komiteto pirmininko 2024 m. įvykdytų misijų trukmė – iš viso 88 dienos (palyginti su 69 dienomis 2023 m.), o jų bendros išlaidos siekė apie 113 000 EUR (padidėjo nuo apytiksliai 72 000 EUR 2023 m.) – tokios misijos buvo būtinos pirmininko dalyvavimui tarptautiniuose forumuose, Sąjungos lygmens iniciatyvose ir kituose renginiuose, kuriuose buvo reikalingas aktyvus Komiteto dalyvavimas;
11.	remdamasis klausimynu pažymi, kad Komiteto ir RK jungtinis inovacijų ir informacinių technologijų departamentas (JIITD) apie 4 proc. savo IT biudžeto skiria kibernetiniam saugumui (padidėjimas nuo 3 proc. 2023 m.), o tai vis dar neatitinka atitinkamuose teisės aktuose nustatyto 10 proc. tikslo; pakartoja savo raginimą teisėkūros institucijoms ir Komisijai į tai atsižvelgti vykdant metinę biudžeto procedūrą; pripažįsta, kad Komitetas turi įdiegti kibernetinio saugumo atnaujinimą (taikoma abiem komitetams), kurio bendra suma sudaro apie 1,2 m. EUR, todėl Komiteto bendro IT biudžeto išlaidos kibernetiniam saugumui pasiektų 10 proc.;
Vidaus valdymas, veiklos rezultatai ir vidaus kontrolė
12.	pripažįsta, kad Komitetas atlieka pagrindinį vaidmenį prisidedant prie Sąjungos politikos plėtojimo ir sprendimo priėmimo procesų, atstovaudamas visų sričių Sąjungos organizuotos pilietinės visuomenės balsui, taip priartindamas Europą prie jos piliečių ir padidindamas Sąjungos teisės aktų demokratinį legitimumą; primena, kad įgyvendindamas savo metinę darbo programą, Komitetas naudoja veiklos rezultatų stebėsenos sistemą, kurioje nustatyti įvairių sričių, pvz., IT, žmogiškųjų išteklių, vertimo raštu ir komunikacijos, rodikliai, kurių struktūra apima penkias pagrindines vertes ir penkis pagrindinius strateginius uždavinius, susijusius su 2021–2025 m. bendrojo sekretoriato strategija; remdamasis Komiteto tolesniais veiksmais, atsižvelgiant į Parlamento pastabas, pateiktas 2023 m. rezoliucijoje dėl biudžeto įvykdymo patvirtinimo (toliau – ataskaita dėl tolesnių veiksmų), ir klausimynu, džiaugiasi, kad po atlikto audito Komitetas pradėjo struktūrinį procesą, siekdamas pagerinti savo veiklos rezultatų stebėseną, suderindamas savo veiklos rezultatų sistemą su strateginiais uždaviniais panaudodamas pagrindinius veiklos rezultatų rodiklius ir poveikio rodiklius, kurie turi būti suderinti su būsimais Komiteto strateginiais tikslais, o vyresnioji vadovybė atliks svarbų vaidmenį naudojant šiuos rodiklius; tikisi būti informuotas apie šios naujos sistemos įgyvendinimo rezultatus būsimose Komiteto ataskaitose biudžeto įvykdymą tvirtinančiai institucijai;
13.	pažymi, kad Komitetas savo misiją vykdo rengdamas nuomones dėl Komisijos pateiktų pasiūlymų dėl teisėkūros procedūra priimamų aktų (prašymai pateikti nuomonę), nuomones savo iniciatyva, kuriose Sąjungos institucijos raginamos imtis veiksmų, ir tiriamąsias nuomones, kuriomis prisidedama prie Komisijos veiklos, susijusios su jos planuojamomis iniciatyvomis, ir kad į Komiteto pozicijas gali būti atkreipiamas dėmesys rezoliucijose arba jos gali būti įtraukiamos į vertinimo bei informacines ataskaitas; giria Komitetą už jo veiklą padedant Parlamentui, Tarybai ir Komisijai vykdyti darbą per 2024 m. teisėkūros ciklą; atsižvelgdamas į tai pažymi, kad 2024 m. Komitetas priėmė 142 nuomonių ir pranešimų, t. y. mažiau nei 2023 m. (tuomet jų buvo 213), ir surengė 148 klausymus ir 26 konferencijas, palyginti su atitinkamai 146 klausymų ir 24 konferencijomis 2023 m.; pripažįsta, kad 2024 m. atnaujinus teisės aktų leidėjo įgaliojimus buvo pateikta mažiau prašymų pateikti nuomonę, todėl sumažėjo Komiteto tais metais priimtų nuomonių skaičius; pažymi, kad 2024 m. Komiteto nariai dalyvavo 518 aukšto lygio, aukščiausiojo lygio posėdžiuose ir konferencijose, palyginti su 429 tokių lygių posėdžiais ir konferencijomis 2023 m.;
14.	palankiai vertina ataskaitoje dėl tolesnių veiksmų pateiktą Komiteto įsipareigojimą parengti nuomones dėl darbo teisių, socialinės įtraukties ir žmogaus teisių pažeidimų, ir praplėsti savo vertinimų aprėptį, atsižvelgiantį į Sąjungos teisės aktus ir programas, jei bus numatyti pakankami ištekliai;
15.	palankiai vertina Komiteto veiksmus, kurių jis ėmėsi 2024 m. siekdamas pagerinti savo darbo, susijusio su politiniu ir teisėkūros ciklu, matomumą ir poveikį; palankiai vertina po bandomojo projekto oficialiai pradėtą naudoti naują nuomonių formatą, reaguojant į privalomus Parlamento, Tarybos arba Komisijos prašymus pateikti nuomonę; pažymi, kad naujas formatas yra patogesnis naudotojams ir sustiprina naudojimąsi teisės aktų leidybos tikslais, kartu padeda geriau nustatyti Komiteto darbo prioritetus; taip pat pažymi, kad dėl intensyvesnių tolesnių veiksmų, susijusių su nuomonėmis, atrinktomis remiantis kontroliniu sąrašu ir rekomendacijomis, Komitetas tikisi, kad nuomonės išliks aktualios ir jas priėmus ir bus naudingos daugiasluoksniuose teisėkūros procesuose; taip pat atkreipia dėmesį į Komiteto nuomonių integravimą į Sąjungos teisės aktų rengimo stebėjimo priemonę („Law Tracker, EULT) nuo 2024 m. balandžio mėn., kurioje dabar rengiami teisės aktai pateikiami teisėkūros bylose; su pasitenkinimu pažymi, kad Komitetas taip pat priėmė vidaus planą, kad geriau numatytų Sąjungos prioritetus, pagerintų tarpinstitucinį bendradarbiavimą, stiprintų sklaidą ir tolesnius veiksmus, ir sistemingiau įvertintų poveikį;
16.	su pasitenkinimu pažymi, kad Komitetas padarė pažangą įgyvendindamas keletą pavyzdinių iniciatyvų, kurios padėjo sustiprinti dalyvavimą, įtrauktį ir politikos poveikį visoje Sąjungoje; pažymi, kad Komitetas nuo 2024 m. rugsėjo mėn. pirmasis ėmėsi taikyti ES jaunimo testą savo nuomonių rengimo procese, įtraukdamas 73 jaunimo organizacijas ir testuodamas jaunimą dėl maždaug 40 nuomonių; taip pat pažymi, kad Komitetas praplėtė savo bendradarbiavimą su kandidatėmis šalimis įgyvendindamas nario iš šalies kandidatės iniciatyvą, taip sudarydamas sąlygas 146 pilietinės visuomenės atstovams tiesiogiai prisidėti prie Komiteto nuomonių dalyvaujant tyrimo grupėse, skyriaus posėdžiuose ir plenariniame posėdyje (surengtame 2024 m. spalio mėn.); džiaugiasi Komiteto pažanga įgyvendinant ES mėlynąjį kursą, padedant įtraukti hidrologinio atsparumo klausimą į Sąjungos darbotvarkę; pažymi, kad Komitetas toliau vadovavo Europos žiedinės ekonomikos suinteresuotųjų subjektų platformai ir kartu organizavo ES ekologinių iniciatyvų apdovanojimus 2024 m., taip sustiprindamas ryšius su pilietinės visuomenės subjektais, veikiančiais ekologinio ūkininkavimo srityje;
17.	remdamasis klausimynu, su pasitenkinimu atkreipia dėmesį į 2024 m. Komiteto veiksmus, kuriais siekiama mažinti administracinę naštą ir supaprastinti procesus; šia prasme palankiai vertina pradėtą naują veiksmingesnę lankytojų registravimo programą, kai kurių jos darbuotojų naudojamą bendradarbiavimo programinę įrangą, iš kelių departamentų sudarytą darbo grupę, kuri reguliuoja Komiteto veiklos procesų naudojimo metodiką, patikrinimo grandinės supaprastinimą atsižvelgiant į užsakomas vertimo raštu paslaugas, kelių kalbos skyrių sujungimą, ir, be kita ko, supaprastintas Komiteto komunikacijos taisykles; su susidomėjimu pažymi, kad, siekdamas taupyti išteklius, Komitetas įgyvendina bandomąjį etapą, kuriame naudojamas dirbtinis intelektas (DI), kad transformuotų Vertimų raštu departamentą; ragina Komitetą informuoti biudžeto įvykdymą tvirtinančią instituciją apie šioje srityje pasiektą pažangą;
18.	remdamasis klausimynu, su susidomėjimu atkreipia dėmesį į Komiteto pastangas laikytis labiau strateginio požiūrio į prioritetinį savo darbą, susijusį su poveikiu, ir nustatyti, kad poveikio valdymas būtų sprendimų priėmimo epicentre; šiomis aplinkybėmis atkreipia dėmesį į 2024 m. ir 2025 m. surengtus tris aukšto lygio seminarus, kuriuose dalyvavo politiniai lyderiai ir kuriuose ypač daug dėmesio buvo skiriama prognozavimo veiklai rengiant kriterijus, pagal kuriuos iniciatyvos išdėstomos prioritetine tvarka, ir, be kitų tikslų, užtikrinamas teminis derėjimas su ilgalaikiais pilietinės visuomenės poreikiais; pažymi, kad ši prioritetų išdėstymo veikla bus integruota į pagrindinę Komiteto veiklą, nes ji bus vykdoma kasmet ir kas 2,5 metų bus papildoma visų Komiteto organų, veiklos ir pagrindinių renginių peržiūra;
19.	dėl 2024 m. atitikties veiklos atkreipia dėmesį į aukštą atitikties rodiklį, kurio vidurkis buvo 85 (87 proc. 2023 m.); apgailestauja, kad vidaus kontrolės sistemos veiksmingumas sumažėjo nuo 78 proc. iki 66 proc.; šiomis aplinkybėmis atkreipia dėmesį į atotrūkį tarp oficialaus reikalavimų laikymosi ir praktinio kasdienių veiksmų veiksmingumo; pažymi, kad reikia dėti daugiau pastangų vidaus komunikacijos, informuotumo apie riziką didinimo srityje, taip pat modernizuojant dokumentų ir informacijos valdymo sistemas; taip pat pažymi, kad 2024 m. Komitetas priėmė peržiūrėtą sprendimą, siekdamas supaprastinti 23 rūšių patikrinimus, kuris taikomas nuo 2025 m. sausio mėn.; remdamasis klausimynu, palankiai vertina tai, kad ex post kontrolės, kuri jau buvo atlikta dėl šių patikrinimų, rezultatai patvirtino, kad dėl supaprastinimo papildoma rizika neatsirado;
20.	pažymi, kad, remiantis Komiteto 2024 m. metine veiklos ataskaita (toliau – Komiteto ataskaita), 2024 m. buvo atlikti penki auditai dėl išmokų už kelionės atstumą ir trukmę, rizikos valdymo, prašymų pateikti nuomonę, pagrindinių veiklos ir veiklos rezultatų rodiklių ir kelionės išlaidų, kuriuos užbaigus pateikta iš viso 14 rekomendacijų; visų pirma atkreipia dėmesį į vidaus auditoriaus išvadas, susijusias su išmokomis už kelionės atstumą ir trukmę, pvz., nėra sąvokos „įprastinė gyvenamoji vieta“ apibrėžties ir trūksta reikalavimų patvirtinamiesiems dokumentams; be to, pažymi, kad 2025 m. sausio mėn. 13 rekomendacijų dar nebuvo įgyvendintos; be to, pažymi, kad dar neįgyvendintos septynios ankstesnių auditų rekomendacijos, visų pirma susijusios su etika ir sąžiningumu, darbo užmokesčio mokėjimo laiku, leidimų išdavimo reikalavimų laikymusi, Pramonės permainų konsultacinės komisijos (CCMI) deleguotaisiais atstovais ir strateginiu ciklu; šiomis aplinkybėmis palankiai vertina tai, kad Komitetas patvirtino naujas taisykles dėl leidimų posėdžiauti, išmokų ir išlaidų kompensavimo; ragina Komitetą toliau pranešti biudžeto įvykdymą tvirtinančiai institucijai apie daromą pažangą įgyvendinant visas esamas rekomendacijas;
Žmogiškieji ištekliai, lygybė ir darbuotojų gerovė
21.	pažymi, kad 2024 m. pabaigoje Komitete dirbo 713 darbuotojų, palyginti su 707 darbuotojais 2023 m.; taip pat pažymi, kad 2024 m. Komitete dirbo 48 sutartininkai ir 144 laikinieji darbuotojai (iš kurių 42 įdarbinti 2024 m.) (palyginti su 49 sutartininkais ir 130 laikinųjų darbuotojų 2023 m.); pažymi, kad svarbu numatyti galimybę sudaryti neterminuotas sutartis siekiant išlaikyti įgūdžius, tęstinumą ir produktyvią darbo aplinką; be to, pažymi, kad Komitete buvo įdarbinta 10 paslaugų teikėjų ir 14 išorės intra muros darbuotojų, išskyrus maitinimo, techninės priežiūros, apsaugos ir saugumo srityje dirbančius darbuotojus; atkreipia dėmesį į tai, kad užimtumo rodiklis buvo 96 proc. (95,50 proc. 2023 m.), o darbuotojų kaitos rodiklis 2024 m. buvo 5,60 proc. (sumažėjo nuo 7 proc. 2023 m.);
22.	giria Komitetą už tai, kad jis 2024 m. trečius metus iš eilės yra daugiausiai talento iš kitų institucijų pritraukiantis subjektas, o taip yra dėl jo įgyvendinamo įdarbinimo ir darbuotojų išlaikymo plano, kadangi 42 proc. 2024 m. įdarbintų asmenų buvo susiję su tarpinstituciniais perėjimais; be to, remdamasis ataskaita dėl tolesnių veiksmų, atkreipia dėmesį į tai, kad Komiteto gautų paraiškų į nuolatines pareigas skaičius padidėjo 11,60 proc., o į laikinųjų darbuotojų ir sutartininkų pozicijas paraiškų skaičius padidėjo 41 proc.; palankiai vertina tai, kad Komitetas pradėjo vidinį konkursą, atvirą laikiniesiems darbuotojams ir sutartininkams, o rezervinį sąrašą tikimasi parengti iki 2025 m. pabaigos; pažymi, kad vidaus konkursai yra svarbūs išlaikant talentą ir kompetenciją ir apskritai stabilizuojant Komiteto žmogiškuosius išteklius; su pasitenkinimu atkreipia dėmesį į Komiteto dalyvavimą karjeros renginiuose ir mugėse (įskaitant virtualias muges) ir atvirų dienų renginiuose; pažymi, kad 2024 m. Komitetas surengė virtualią karjeros mugę, skirtą konkretiems darbo profiliams ir karjeros galimybėms, pritraukusią 270 dalyvių, o 19 iš jų taip pat teikė paraiškas atsižvelgdami į renginio metu paskelbtą pirmąjį pranešimą apie laisvą darbo vietą;
23.	palankiai vertina nuolatines Komiteto pastangas tobulinti savo žmogiškųjų išteklių sistemą siekiant tapti patraukliu darbdaviu ir visiškai įtraukia darbo vieta, kurioje kiekvienas asmuo būtų vertinamas ir galėtų visapusiškai išnaudoti savo potencialą; pažymi, kad Komitetas išnagrinėjo 2023 m. darbuotojų įsitraukimo tyrimo rezultatus, nustatė įvairius susirūpinimą keliančius klausimus ir galiausiai inicijavo tolesnius tikslingus veiksmus, kurių buvo imtasi visais 2024 m.; atsižvelgdamas į tokius veiksmus, atkreipia dėmesį į naujo sprendimo dėl darbo sąlygų įgyvendinimą (mišrus darbo modelis, viršvalandžiai, specialiosios atostogos) įgyvendinimą, vertinimo ir pakėlimo pareigose taisyklių peržiūrą, priimtą naują judumo ir pažeidžiamų pareigų valdymo politiką, naujos įvairovės ir įtraukties strategijos ir 2023 m. pabaigoje priimto plano įgyvendinimą, nebuvimo darbe valdymo politikos, kuri turi būti priimta 2025 m., peržiūrą, taip pat (vykdomą) darbą dėl Komiteto naujos įgūdžių strategijos; palankiai vertina pagerėjusį darbuotojų įsitraukimo balą, kaip matyti iš paskutinio Komiteto tyrimo, kuris padidėjo nuo 70,5 proc. 2023 m. iki 75 proc. 2025 m.;
[bookmark: _Hlk216797235]24.	pažymi, kad 2024 m. Komitete buvo įdarbinti visų tautybių ES piliečiai, o kai kurių tautybių atstovų buvo per daug; pažymi, kad 62,70 proc. darbuotojų buvo moterys, o 37,30 proc. vyrai; remdamasis ataskaita dėl tolesnių veiksmų, pažymi, kad moterys užima 52 proc. vadovaujančiųjų pozicijų, todėl Komitetas šiuo atžvilgiu yra lyderis; vis dėlto apgailestauja, kad 2024 m. vyresniosios vadovybės pareigas einančių moterų procentinė dalis išliko maža ir šiuo metu tik dvi moterys eina šias pareigas, nors yra septynios vyresniosios vadovybės pareigybės, tiek pat, kiek ir 2023 m.; pripažįsta, kad maža darbuotojų kaita, kuri yra būdinga atsižvelgiant į Komiteto dydį, yra viena iš priežasčių, dėl kurių šias pareigas eina mažai moterų; palankiai vertina Komiteto įsipareigojimą didinti paskyrimų tarnybų informuotumą šiuo klausimu, siekiant skatinti lyčių pusiausvyrą paskiriant į pareigas ir imtis tikslingų veiksmų moterų forume ir valdymo forume, kuriais remiamas viduriniosios grandies moterų vadovių vadovavimo gerinimas ir karjeros raida;
25.	primena Komiteto iniciatyvą pradėti taikyti naują požiūrį į strateginį darbo jėgos planavimą ir darbuotojų paskirstymą, pasinaudojant duomenų apie darbuotojų įgūdžius rinkimu, atidžiai išklausant visus subjektus organizacijoje ir Komiteto politiniams organams rengiant svarstymus dėl strateginių prioritetų; remdamasis ataskaita dėl tolesnių veiksmų, pažymi, kad šis naujos rūšies planavimas bus pradėtas taikyti įgyvendinant bandomąjį projektą kai kuriose tarnybose, kurios bus atrinktos remiantis strateginiais prioritetais; ragina Komitetą informuoti biudžeto įvykdymą tvirtinančią instituciją apie pasiektą pažangą ir paskesnius pokyčius;
26.	palankiai vertina Komiteto pastangas sukurti sveiką darbo aplinką savo darbuotojams; ypač palankiai vertina tai, kad Komitetas daug dėmesio skyrė darbuotojų psichinei ir fizinei sveikatai, taip pat giria pastangas didinti informuotumą su sveikata susijusiais klausimais; atkreipia dėmesį į Komiteto priemones dėl laikinojo nedarbingumo atostogų valdymo, pvz., darbas ne visą darbo laiką ir pratęstas darbas per atstumą sergant, siekiant užtikrinti, kad darbuotojai, kurie darbe nebūna dėl ilgalaikės ligos, laiku sugrįžtų į darbą; pažymi, kad bendras registruotų laikinojo nedarbingumo dienų skaičius sumažėjo 7,50 proc. – nuo 10 552 dienų 2023 m. iki 9 763 dienų 2024 m., taip pat sumažėjo nebuvimo darbe rodiklis – nuo 4,08 proc. 2023 m. iki 3,75 proc. 2023 m. (mažiausias rodiklis nuo 2021 m.); apgailestauja, kad Komitetas ir vėl negali pateikti duomenų apie perdegimo atvejus; atkreipia dėmesį į tai, kad tarp Komiteto pateiktų argumentų trūksta darbuotojų įpareigojimo iš anksto dalytis medicininiais duomenimis, kad perdegimas nėra pripažinta medicininė diagnozė, o perdegimo priežastys gali būti nesusijusios su darbu, taip pat kaip ir medicininė paslaptis; pažymi, kad Komitetas renka anoniminius statistinius duomenis, susijusius su psichikos sveikatos sutrikimo atvejais, tačiau, remiantis turimais duomenimis, negalima daryti skirtumo tarp su darbu susijusio perdegimo ir kitų su darbu nesusijusių aspektų; vis dėlto pažymi, kad perdegimas taip pat gali būti įvertinamas neturint medicininių duomenų tais atvejais, kai esama su darbu susijusio perdegimo įvertinimo priemonių, kuriomis galima pasinaudoti, o Europos darbuotojų saugos ir sveikatos agentūra (EU-OSHA) remia anoniminius klausimynus, siekiant įvertinti su darbu susijusį stresą ir perdegimo veiksnius atskirai nuo su darbu nesusijusių psichikos sveikatos sutrikimų; primygtinai ragina Komitetą taip pat konsultuotis su Europos duomenų apsaugos priežiūros pareigūnu (EDAPP) dėl su perdegimu susijusių duomenų rinkimo naudojant medicinines arba nemedicinines priemones, ir nuolat informuoti biudžeto įvykdymo patvirtinimo instituciją apie tolesnius veiksmus;
27.	remdamasis klausimynu, pažymi, kad 2024 m. Komitetas ir RK pradėjo įgyvendinti projektą „SPaCES“, siekdami modernizuoti ir optimizuoti savo darbo patalpas taikant visapusišku dalyvavimu ir skaidrumu grindžiamą procesą, kuriame dalyvauja darbuotojų atstovai ir socialiniai partneriai; pažymi, kad projektas atspindi ilgalaikę transformaciją, kuria siekiama didinti veiksmingumą, bendradarbiavimą ir lankstumą institucijose, atsižvelgiant į mišraus darbo modelį; pažymi, kad „SPaCES“ projektas įgyvendinamas remiantis visapusišku dalyvavimu grindžiamu požiūriu, kuriuo užtikrinamas darbuotojų dalyvavimas ir atstovavimas kiekviename etape; atkreipia dėmesį į tai, kad pirmasis etapas, kurį remia išorės rangovas ir kuris turi būti užbaigtas 2025 m. vasarą, apima praktinius seminarus, kuriuose dalyvauja abiejų Komitetų vadovybė ir visos tarnybos, taip pat išsamią veiklą pagrįstą darbo analizę, siekiant nustatyti darbo patalpų poreikius ateityje; palankiai vertina tai, kad proceso orientavimo, skaidrumo užtikrinimo ir visų susijusių interesų atstovavimo tikslais buvo sukurta speciali valdymo struktūra, projekto grupė ir kontaktinis tinklas;
28.	pažymi, kad Komitetas pasamdė 52 ilgalaikius stažuotojus (5 mėnesių trukmei) ir du trumpalaikius stažuotojus, ir visiems jiems 2024 m. buvo mokama mėnesinė išmoka, laikantis 2023 m. birželio 14 d. Parlamento rezoliucijos dėl kokybiškų stažuočių Sąjungoje (2020/2005(INL)), kurioje raginama už visas stažuotes Europoje mokėti atlygį;
Etikos sistema ir skaidrumas
29.	primena, kad, atsižvelgiant į sustiprintą etikos sistemą, Komitetas ir vidaus auditorius susitarė dėl veiksmų plano, susijusio su Komiteto etikos ir sąžiningumo auditu, įskaitant dešimt rekomendacijų, iš kurių aštuonios buvo įgyvendintos iki 2025 m. kovo mėn.; remdamasis ataskaita dėl tolesnių veiksmų, pažymi, kad Komitetas įgyvendino dvi likusias neįgyvendintas rekomendacijas peržiūrėdamas ir atnaujindamas gaires dėl Komiteto pareigūnų įpareigojimų, kurių turinys taip pat bus paskelbtas Komiteto intranete;
30.	pažymi, kad Komitetas 2024 m. toliau mokė darbuotojus ir didino informuotumą etikai aktualiomis temomis; su pasitenkinimu pažymi, kad Komitetas siūlo mokymus etikos ir sąžiningumo klausimais, kurie yra privalomi visiems darbuotojams, o 2024 m. tokiuose mokymuose dalyvavo 54 asmenys; taip pat pažymi, kad 40 iš 47 vadovų dalyvavo mokymo apie pagarbą darbe ir vadovų vaidmenį mokymuose, o 25 darbuotojai dalyvavo Komisijos tyrimų ir drausmės tarnybos 2024 m. surengtuose mokymuose apie galimas pagundas, kurios užtraukia drausminę atsakomybę; palankiai vertina tai, kad iš apklausų rezultatų matyti didelis Komiteto darbuotojų informuotumas apie jo tvirtas vertybes ir etikos standartus, pranešimo apie pažeidimus procedūras, taip pat apie patarėjų konfidencialumo klausimais tinklą;
31.	remdamasis klausimynu, pažymi, kad 2024 m. pranešta apie du tariamo priekabiavimo atvejus, kurie 2025 m. buvo ištirti ir užbaigti – vienu atveju nebuvo nustatytas priekabiavimo atvejis, o kitu atveju buvo priimtas oficialus atsiprašymas dėl netinkamo atitinkamo asmens elgesio; be to, pažymi, kad kitoje byloje dėl priekabiavimo, pateiktoje iki 2024 m., buvo priimtas sprendimas, susijęs su drausmine procedūra; be to, pažymi, kad 2024 m. nepranešta apie jokį seksualinio priekabiavimo atvejį;
32.	remdamasis ataskaita dėl tolesnių veiksmų, atkreipia dėmesį į Belgijos valdžios institucijų pradėtos teisinės procedūros prieš buvusį Komiteto narį, kaltinamą netinkamu elgesiu, dėl kurio paduotas skundas dėl priekabiavimo Komitete, eigą, kurią Komitetas pradėjo ir užbaigė 2023 m.; pažymi, kad ta procedūra yra sustabdyta, nes atitinkamas Belgijos teismas kreipėsi į Europos Sąjungos Teisingumo Teismą prašydamas patikslinti Protokolo dėl Sąjungos privilegijų ir imunitetų Nr. 7 10 straipsnio išaiškinimą; ragina Komitetą informuoti biudžeto įvykdymą tvirtinančią instituciją apie paskesnius rezultatus spendžiant šį klausimą;
[bookmark: _Hlk216797280]33.	pažymi, kad Komitetas yra lyderis skaidrumo srityje, kaip pirmoji įstaiga (išskyrus pradines pasirašiusias šalis), prisijungusi prie Sąjungos skaidrumo registro; palankiai vertina Komiteto patvirtintas skaidrumo priemones, įskaitant rekomendaciją Komiteto nariams susitikinėti tik su registruotais suinteresuotaisiais subjektais, jo narių pareigą skelbti posėdžius internete ir galimybę Komiteto pranešėjams, be kita ko, įgyvendinant 2025 m. pradėtą bandomąjį projektą, prie savo nuomonių pridėti informaciją apie poveikį teisės aktui; pažymi, kad iki dabar Komiteto nuomonės ES skaidrumo registre vertinamos kaip teisėkūros dokumentų orientyrai; be to, remdamasis klausimynu, džiaugdamasis atkreipia dėmesį į Komiteto skaidrumo veiksmus, susijusius su jo pagrindinėmis administracinėmis operacijomis, pvz., finansų, viešųjų pirkimų, žmogiškųjų išteklių ir galimybės susipažinti su dokumentais srityse;
[bookmark: _Hlk216797257]34.	pažymi, kad Komitetas turi tvirtą pagrindą, kad užkirstų kelią interesų konfliktams ir išvengtų „sukamųjų durų“ reiškinio atvejų; dėl Komiteto darbuotojų pažymi, kad Komitetas užtikrina, kad su interesų konfliktu susiję aspektai būtų įtraukti į visas įdarbinimo ir atrankos procedūras; pažymi, kad darbuotojai turi pareigą aktyviai deklaruoti bet kokią situaciją, kurioje galėtų kilti interesų konfliktas; dėl Komiteto narių pažymi, kad tuo atveju, kai pasikeičia jų deklaruota informacija, jie pateikia naują deklaraciją ne vėliau kaip per du mėnesius nuo atitinkamo pasikeitimo; dėl Komiteto narių pažymi, kad Komiteto etikos komitetas išnagrinėjo vieną prašymą dėl gairių, susijusių su galimu interesų konfliktu; dėl Komiteto darbuotojų pažymi, kad 2024 m. nebuvo pranešta apie jokius interesų konflikto arba pranešimo apie pažeidimus atvejus;
[bookmark: _Hlk216869267]35.	su nerimu pažymi, kad Europos kovos su sukčiavimu tarnyba (OLAF) nutraukė sukčiavimo atvejo, kuriame dalyvavo išorės paslaugų teikėjas, nagrinėjimą, kuris paskui 2024 m. buvo perduotas Europos prokuratūrai dėl galimų potencialių nusikaltimų; remdamasis klausimynu, džiaugdamasis pažymi, kad Komitetas šioje byloje visapusiškai bendradarbiauja su Europos Prokuratūra; be to, pažymi, kad tas paslaugų teikėjas sumokėjo Komitetui sutartus delspinigius; šiomis aplinkybėmis palankiai vertina priemones, kurių Komitetas ėmėsi siekdamas ateityje pagerinti tokių atvejų prevenciją, atlikdamas griežtesnes atitikties patikras viešųjų pirkimų ir sutarčių vykdymo metu ir sustiprindamas gaires bei mokymą šiuo klausimu; pažymi, kad viena 2023 m. OLAF byla buvo grąžinta Komitetui, kad jis atliktų supaprastintą administracinį tyrimą, kuris buvo pradėtas 2024 m. ir po kurio 2025 m. liepos mėn. buvo parengta galutinė ataskaita paskirtajai institucijai; prašo Komiteto informuoti biudžeto įvykdymą tvirtinančią instituciją apie tai, ar šioje byloje buvo priimtas galutinis sprendimas; be to, pažymi, kad 2023 m. pradėtas ombudsmeno tyrimas buvo užbaigtas 2024 m. nenustačius jokio netinkamo administravimo atvejo Komitete;
36.	remdamasis klausimynu, pažymi, kad Komitetas parengė kovos su sukčiavimu strategiją, dėl kurios surengtas tarpžinybinių konsultacijų ir patvirtinimo procesas; prašo Komiteto informuoti biudžeto įvykdymą tvirtinančią instituciją apie tolesnius veiksmus šiuo klausimu; palankiai vertina tai, kad Komitetas suorganizavo dvi mokymo sesijas, kuriose OLAF darbuotojai teikė žinias apie sukčiavimo atpažinimą ir prevenciją viešųjų pirkimų srityje, kuriuose dalyvavo 21 asmuo, ir vieną informuotumo didinimo sesiją, kuri surengta kartu su Europos prokuratūra, siekiant supažindinti komiteto darbuotojus su Europos prokuratūros įgaliojimais ir pateikti gaires, kaip pranešti Europos prokuratūrai apie galimus sukčiavimo atvejus;
[bookmark: _Hlk216263307]Skaitmeninimas, kibernetinis saugumas ir duomenų apsauga
37.	pažymi, kad bendras Komiteto ir RK IT biudžetas 2023 m. buvo 13 700 000 EUR, palyginti su 12 700 000 EUR 2022 m., t. y. padidėjo 7,87 proc., o iš to biudžeto 760 000 EUR (arba 6 proc.) 2024 m. buvo skirta kibernetiniam saugumui finansuoti; remdamasis klausimynu, pažymi, kad IT projektų finansavimas padidėjo 109 000 EUR, palyginti su 2023 m., o tai yra 4 proc. daugiau, visų pirma remiant M365 darbo patalpų programą ir kibernetinio saugumo transformacijos programą; taip pat pažymi, kad išlaidos įrangai padidėjo 117 000 EUR (t. y. 20 proc. daugiau), ir taip iš esmės yra dėl kainų tikslinimo ir strateginių investicijų į telefonijos infrastruktūrą; pritaria Komiteto susirūpinimui, kad jis struktūriniu požiūriu gauna nepakankamą finansavimą skaitmenizacijos ir kibernetinio saugumo srityse; šiomis aplinkybėmis apgailestauja, kad biudžeto valdymo institucija į 2026 m. Sąjungos biudžetą neįtraukė 1 176 000 EUR, būtinų, kad Komitetas (ir RK) galėtų atlikti svarbų kibernetinio saugumo atnaujinimą, todėl Reglamento (ES, Euratomas) 2023/2841[footnoteRef:7] nustatyto tikslo skirti apie 10 proc. visų savo IT išlaidų kibernetiniam saugumui nebūtų įmanoma pasiekti; [7:  	2023 m. gruodžio 13 d. Europos Parlamento ir Tarybos reglamentas (ES, Euratomas) 2023/2841, kuriuo nustatomos priemonės aukštam bendram kibernetinio saugumo lygiui Sąjungos institucijose, įstaigose, organuose ir agentūrose užtikrinti (OJ L, 2023/2841, 2023 12 18, ELI: http://data.europa.eu/eli/reg/2023/2841/oj).] 

38.	atkreipia dėmesį į patobulinimus, susijusius su skaitmenizacija ir IT valdymu 2024 m., pvz., didesnę belaidžio ryšio aprėptį, „Microsoft 365“ ir DI pilotų diegimą, debesijos migraciją ir informuotumo didinimą, be kita ko, rengiant kibernetinio saugumo dienas; palankiai vertina daugiakalbę skaitmeninę strategiją (2024–2026 m. skaitmeninė strategija), kurią pradėjo JIITD ir kuri pagrįsta keturiomis pavyzdinėmis programomis: M365 (skaitmeninės darbo vietos programa), ARES (Komisijos dokumentų valdymo sistema), „EdiT“ (bendra Sąjungos institucijų priemonė, skirta teisėkūros dokumentams rengti), kibernetinio saugumo programa; remdamasis Komiteto ataskaita ir klausimynu, pažymi, kad 2024–2026 m. skaitmeninėje programoje nustatytas peržiūrėtas skaitmeninio valdymo modelis, kuriuo siekiama stiprinti institucinį bendradarbiavimą, supaprastinti darbo srautus, automatizuoti procesus, gerinti teisės aktų rengimą ir stiprinti atsparumą;
39.	remdamasis klausimynu, atkreipia dėmesį į įgyvendinamą HAN (HERMES-ARES-NOMCOM) sistemą, skirtą saugiam dokumentų valdymui ir atitikčiai duomenų apsaugos taisyklėms užtikrinti, ir įdiegtą „EdiT“ XML redagavimo programą, skirtą teisės aktams rengti; palankiai vertina pažangą, padarytą valdant įrašus, kartu tikintis, kad iki 2026 m. sistema bus visiškai įdiegta; pripažįsta IT infrastruktūros patobulinimus, įskaitant automatizavimą, debesijos migraciją ir 2024 m. įdiegtą žmogiškųjų išteklių valdymo priemonę (HRT, kuri pakeitė „Sysper“);
40.	pažymi, kad Komitetas naudoja „eTranslation“ priemonę, t. y. Komisijos neuroninę mašininio vertimo platformą, kuri automatiškai generuoja vertimą, kaip papildomą pagalbinę priemonę vertėjams raštu; pažymi, kad tuo pat metu Komitetas 2024 m. sėkmingai įgyvendino bandomąjį projektą, susijusį su DI pagrįstu kalbos transkribavimu į tekstą naudojant Pasaulinės intelektinės nuosavybės organizacijos (PINO) sukurtą programinę įrangą; be to, pažymi, kad 2024 m. birželio mėn. Vertimo raštu departamentas pradėjo vienų metų trukmės bandomąjį projektą, kad įvertintų „DeepL“ naudojimą kaip alternatyvią vertimo raštu priemonę, kuri, kaip buvo manoma, nesuteikė pridėtinės vertės, palyginti su jau įdiegtomis Komiteto dokumentų vertimo raštu sistemomis;
41.	remdamasis klausimynu, pažymi, kad Komitetas toliau glaudžiai bendradarbiauja su Sąjungos institucijų, įstaigų, organų ir agentūrų kibernetinio saugumo tarnyba (CERT-EU) ir naudoja įvairias priemones ir vykdo nuolatinę stebėseną siekdamas nustatyti ir pašalinti sistemos trūkumus; taip pat pažymi, kad JIITD pradėjo įgyvendinti „Essentials 8“, NIST kibernetinio saugumo sistemą (KSS) ir OWASP, kaip pamatinius modelius, siekdamas stiprinti rizikos valdymą, gerinti valdymą ir integruoti saugumą į visus tapatybės nustatymo, apsaugos, aptikimo, reagavimo ir atkūrimo procesus; pripažįsta, kad darbas, kuriuo siekiama visiško suderinamumo su veiklos ir reguliavimo reikalavimais, tęsiamas; remdamasis ataskaita dėl tolesnių veiksmų, pažymi, kad Komitetas pakeitė kibernetinio saugumo sampratą, kad jis apimtų bendrą visų darbuotojų atsakomybę, pagrįstą daugiamečiu planu, nuolatiniu mokymu ir informuotumo didinimo kampanijomis;
42.	su pasitenkinimu pažymi, kad jo komunikacijos kanalai taip pat yra prieinami asmenims su negalia; pažymi, kad Komitetas taiko internetinio turinio prieinamumo gaires, o dėl daugumos Komiteto taikomųjų programų atliekama išsami prieinamumo patikra; šiomis aplinkybėmis pažymi, kad Komiteto interneto svetainę reguliariai audituoja prieigos specialistai, teikiantys rekomendacijas, kurios paskui įgyvendinamos, o kitą auditą numatyta atlikti 2026 m.;
43.	džiaugiasi Komiteto pastangomis 2024 m. užtikrinti, kad darbuotojai įgytų skaitmeninių įgūdžių, reikalingų vis labiau skaitmenizuotai darbo aplinkai ir įgyvendinant tikslines informavimo kampanijas, numatant išsamią mokymo ir ugdymo programą ir išlaikant naujausių IT žinių bazę padedant DI valdomai sąsajai siekiant remti darbuotojų tobulėjimą; 
44.	remdamasis ataskaita dėl tolesnių veiksmų, pažymi, kad 2024 m. EDAPP nepradėjo jokių tyrimų, susijusių su duomenų apsaugos taisyklių taikymu Komitete; tačiau pažymi, kad 2023 m. pradėtas tyrimas dėl išorės audito valdymo tebevyksta; prašo Komiteto informuoti biudžeto įvykdymą tvirtinančią instituciją apie tolesnius veiksmus šiuo klausimu;
Pastatai
45.	remdamasis ataskaita dėl tolesnių veiksmų, pažymi, kad Komitetas dirba rengdamas ilgalaikę pastatų strategiją, atsižvelgiant į būsimą SPAAK pastato renovaciją ir tai, kad B-100 pastatas bus atlaisvintas 2026 m. rugpjūčio mėn.; be to, pažymi, kad į strategiją bus įtraukti dabartinio techninio ir aplinkos Komiteto pastatų audito rezultatai; ragina Komitetą šiais klausimais nuolat pateikti naujausią informaciją biudžeto įvykdymą tvirtinančiai institucijai;
46.	palankiai vertina tai, kad Komitetas 2024 m. užbaigė visų šešių JDE pastato vakarinės dalies liftų modernizavimo ir patekimo į juos gerinimo darbus, įskaitant vieną liftą, specialiai pritaikytą riboto judumo asmenims; palankiai vertina svarbius patobulinimus neįgaliojo vežimėlio naudotojams, akliems ir regėjimo sutrikimų turintiems asmenims, kurtiesiems ir riboto judumo arba kitą fizinį apribojimą turintiems asmenims, įskaitant pagerintus garso ir vaizdo signalus, pritaikytąsias valdymo priemones, ilgesnį durų atidarymo laiką, veidrodėlius ir saugos elementus bei turėklus;
47.	remdamasis Komiteto ataskaita, pažymi, kad 2024 m. JDF pastate, bendradarbiaujant su RK, buvo sukurta bendra bendravimo erdvė; atkreipia dėmesį į tai, kad patalpoje, įrengtoje buvusioje bibliotekoje, sumontuota naujausia įrašymo įranga, „stovimo“ interviu patalpa ir speciali patalpa konferencijoms;
Aplinka ir tvarumas
48.	remdamasis klausimynu, pažymi, kad 2024 m. Komitetas 198 894 EUR skyrė savo veiklos žalinimui, o 55 proc. šios sumos buvo skirta konsultavimo ir ekspertų paslaugoms, susijusioms su energijos valdymu ir energijos vartojimo efektyvumu, o 45 proc. – infrastruktūros patobulinimams, pvz., LED apšvietimui, dviračių stovėjimo vietoms įrengti ir suvartotos energijos matavimui; palankiai vertina tai, kad šios investicijos kartu su nuolatinėmis iniciatyvomis, susijusiomis su novatoriškais pastatų įrenginiais, „žaliąja“ elektros energija, išmaniosiomis energijos taupymo technologijomis ir skaitmenizacija, padėjo mažinti energijos suvartojimą ir išmetamą teršalų kiekį;
49.	remdamasis klausimynu, atkreipia dėmesį į 2024 m., palyginti su 2023 m., sumažėjusį elektros energijos (-19 proc.), dujų (-13 proc.) ir vandens (-12 proc.) suvartojimą ir į padidėjusį popieriaus naudojimą (+1 proc.) ir sumažėjusį atliekų kiekį (-12 proc.) taip pat palankiai vertina tuo pačiu laikotarpiu 4,30 proc. sumažėjusį išmetamo anglies dioksido kiekį vienam etato ekvivalentui (su Komiteto narių kelionėmis susijęs išmetamos anglies dioksido kiekis nebuvo įskaičiuotas); remdamasis klausimynu, atkreipia dėmesį į Komiteto veiksmus, kuriais siekiama skatinti tvaresnes Komiteto darbuotojų ir narių kelionių galimybes, ir vykdomą darbuotojų misijos vadovo peržiūrą, į kurią, kaip pagrindinis komponentas, bus įtrauktas aplinkosauginis pėdsakas; be to, palankiai vertina tai, kad Komitetas daug dėmesio skiria atliekų tvarkymui ir perdirbimui, siekdamas skatinti atliekų mažinimo ir efektyvaus išteklių vartojimo kultūrą;
50	džiaugdamasis pažymi, kad visuose Komiteto paskelbtuose konkursuose, kurių vertė viršija 60 000 EUR, ir kartu su RK vykdomuose didesnės nei 25 000 EUR vertės konkursuose, yra numatytos tvarumo sąlygos, laikantis energetikos sąjungos, Europos žaliojo kurso ir žiedinės ekonomikos principų; pažymi, kad naujoje Komiteto preliminariojoje sutartyje dėl maitinimo paslaugų, kuri įsigaliojo 2024 m. rugpjūčio mėn., nustatyti reikalavimai ekologiškiems ir vietoje pagamintiems produktams, maisto dovanojimas ir sezoniniai vaisiai ir daržovės;
51.	remdamasis klausimynu, džiaugiasi nuolatinėmis Komiteto pastangomis skatinti darbuotojų tvarų judumą; visų pirma pažymi, kad Komitetas siūlo finansines įmokas už kelionių viešuoju transportu bilietus visiems darbuotojams, kurie į darbą atvyksta dviračiu, o nuo 2024 m. – siūlo įmokas už „Flex SNBC“ abonementą, siekdamas atsižvelgti į su mišriu darbu susijusius aspektus; atkreipia dėmesį į Komiteto planą kartu su RK dalyvauti Komisijos inicijuojamame kvietime teikti pasiūlymus (kuris bus iš naujo paskelbtas 2026 m.) dėl elektroninių dviračių įsigijimo ir techninės priežiūros; palankiai vertina nuolatinį bendradarbiavimą su Briuselio sostinės regionu judumo planavimo klausimais ir Komiteto dalyvavimą tarpinstitucinėse iniciatyvose, kuriomis puoselėjama tvarių kelionių į darbą kultūra;
Institucijų bendradarbiavimas
52.	giria glaudų Komiteto pradėtą administracinį bendradarbiavimą su RK, kadangi abu komitetai veikia bendrose patalpose ir turi bendras tarnybas vertimo raštu, infrastruktūros, logistikos, saugumo, viešųjų pirkimų, finansinio valdymo ir IT srityse, ir tuo pat metu išlaiko visišką institucinį savarankiškumą; pažymi, kad abu komitetai, siekdami plėsti bendradarbiavimą kitose srityse ir atsižvelgdami į biudžeto apribojimus, 2024 m. kartu pradėjo įgyvendinti du pagrindinius projektus, t. y. „SPaCES“ projektą biuro aplinkai transformuoti ir strateginę Vertimo raštu departamento reformą įgyvendinant struktūrinę reorganizaciją, pagerino kalbos technologijų naudojimą ir laipsniškai sumažino vertimo raštu pajėgumus siekiant didesnio veiksmingumo ir išlaidų efektyvumo;
53.	palankiai vertina teigiamus rezultatus, kurie pirmaisiais Komiteto ir RK susitarimo įgyvendinimo metais buvo pasiekti audiovizualinėje srityje, pvz., sutaupyta apie 140 000 EUR biudžeto lėšų, palyginti su nepriklausomai įgyvendintu projektu, ir padidėjusį našumą, t. y. iki 2025 m. birželio mėn. buvo sukurti 85 vaizdo įrašai, palyginti su maždaug 90 įrašų per visus 2024 m.;
54.	giria Komitetą už nemažą sutaupytų lėšų sumą dėl bendradarbiavimo su RK susitarimo įgyvendinimo, pagal kurį buvo sukurta bendra tarnyba, vykdanti daugiausia su IT, logistika ir viešaisiais pirkimais susijusias užduotis; remdamasis klausimynu, džiaugiasi, kad 2024 m. Komitetas sutaupė lėšų IT srityje (apie 16 mln. EUR), infrastruktūros srityje (apie 8 mln. EUR), spausdinimo paslaugų srityje (apie 125 000 EUR) ir saugumo paslaugų srityje (apie 800 000 EUR); be to, pažymi, kad jeigu Komitetas ir RK turėtų atskiras vertimo raštu ir viešųjų pirkimų paslaugas, bendros išlaidos personalui padidėtų ne mažiau kaip 30 proc.; pakartoja savo raginimą kuo labiau plėsti šį bendradarbiavimą iki tokio lygio, kad būtų sukurta viena administracija bendroms tarnyboms, ir išlaikytos atskiros paslaugos ir padalinys, atsakingas už jų pagrindinius nepriklausomus įgaliojimus;
55.	su pasitenkinimu atkreipia dėmesį į didelius biudžeto ir administracinius sutaupymus, kuriuos Komitetas pasiekė dėl susitarimų dėl paslaugų lygio, visų pirma su Komisija dėl finansinių ir pagrindinių žmogiškųjų išteklių valdymo IT priemonių naudojimo; be to, palankiai vertina Komiteto dalyvavimą tarpinstitucinėse viešųjų pirkimų procedūrose, kurioms vadovauja kitos institucijos, pvz., Parlamentas ir Komisija, tokiose srityse kaip verslo kelionės, draudimas, kelionės, IT, vertimo raštu ir audiovizualinė įranga; remdamasis klausimynu pažymi, kad bendros Komiteto patirtos išlaidos, susijusios su konkrečių paslaugų perdavimu Komisijai, padidėjo nuo 793 000 EUR 2023 m. iki 893 000 EUR 2024 m.;
[bookmark: _Hlk216940933]56.	atkreipia dėmesį į tam tikras tendencijas ir duomenis, susijusius su Komiteto ir Parlamento bendradarbiavimu 2024 m.: patvirtintas naujas bendradarbiavimo susitarimas, pasirašytas susitarimo memorandumas dėl bendradarbiavimo rengiant Europos Parlamento rinkimus, 55 nariai dalyvavo 38 Komiteto renginiuose, Komitetas dalyvavo 32 Parlamento renginiuose, taip pat dalyvavo įvairiuose dvišaliuose ir politinių frakcijų susitikimuose;
57.	atkreipia dėmesį į tam tikras tendencijas ir duomenis, susijusius su Komiteto ir Komisijos bendradarbiavimu 2024 m.: Komisijos nariai dalyvavo 10 Komiteto plenarinių posėdžių ir kituose Komiteto organizuotuose renginiuose, daugiau nei 30 bendrų komunikacijos projektų, siekiant įtraukti pilietinę visuomenę, 20 konkrečių bendrų veiksmų, Komiteto indėlis į 17 ekspertų grupių veiklą, šešios tiriamosios nuomonės ir trys vertinimo ataskaitos, kurias Komitetas pateikė Komisijos prašymu;
58.	atkreipia dėmesį į tam tikras tendencijas ir duomenis, susijusius su Komiteto ir Tarybos / Europos Vadovų Tarybos bendradarbiavimu 2024 m.: surengti trys aukšto lygio posėdžiai su Europos Vadovų Tarybos pirmininkais, be to, Komitetas Tarybai pirmininkaujančios Belgijos ir Tarybai pirmininkaujančios Vengrijos prašymu pateikė 21 aiškinamąją nuomonę;
59.	pažymi, kad 2024 m. Komitetui ir kitoms Sąjungos institucijoms aktyviai bendradarbiaujant, be kita ko, organizuojant Komiteto plenarines sesijas Komisijos ir Parlamento patalpose, kuriose patalpos posėdžiams ir susijusios paslaugos teikiamos nemokamai arba mažesnėmis nei išorės rinkos kainomis, toliau buvo taupomos biudžeto lėšos ir padidintas veiksmingumas;
60.	pažymi, kad Komitetas atlieka esminį vaidmenį stiprinant ryšius su valstybių narių nacionalinėmis ekonomikos ir socialinių reikalų tarybomis ir tarp jų; šiomis aplinkybėmis atkreipia dėmesį į 2024 m. pradėjusią veikti naują teminę darbo grupę, sudarytą iš 13 Šiaurės jūros šalių bendradarbiavimo energetikos srityje grupės (NESC) atstovų, paskelbtus 32 naujienų straipsnius ir 26 NESC patvirtintų ataskaitų santraukas, metinio NESC pirmininkų ir generalinių sekretorių susitikimo Briuselyje organizavimą ir bendrai surengtą seminarą, kuriame dalyvavo 100 dalyvių, atstovaujančių Europos socialiniams partneriams pilietinės visuomenės organizacijoms, Sąjungos institucijoms ir akademinei bendruomenei;
Komunikacija
61.	remdamasis klausimynu, pažymi, kad bendras Komiteto komunikacijos, leidinių ir dokumentacijos įsigijimo biudžetas buvo apie 2,5 mln. EUR 2024 m. (beveik toks pat kaip ir 2023 m.), o tai yra 1,4 proc. bendro Komiteto biudžeto po 2024 m. atliktų perkėlimų; palankiai vertina tai, kad 2024 m. Komitetas savo išteklius paskirstė ribotam komunikacijos prioritetų skaičiui, numatydamas, kad šie prioritetai bus susiję su Sąjungos institucijų teisėkūros prioritetais (pvz., energijos įperkamumas, DI, psichikos sveikata, strateginis savarankiškumas, ekonomikos reforma, lyčių lygybė, jaunimas ir plėtra), laikantis Komiteto poveikiu grindžiamos komunikacijos;
62.	remdamasis klausimynu ir Komiteto ataskaita, pažymi, kad 2024 m. Komitetas įgyvendino išsamų komunikacijos planą, atsižvelgdamas į Europos Parlamento rinkimų kampanijos sistemą, šiuo tikslu surengdamas vietos informavimo renginius ir pilietinės visuomenės savaitę; šiomis aplinkybėmis palankiai vertina tai, kad 104 Komiteto nariai dalyvavo 122 informavimo renginiuose, į kuriuos tiesiogiai įtraukta apie 350 000 piliečių, neskaitant informavimo veiklos socialiniuose tinkluose; taip pat džiaugiasi, kad Komitetas pranešė apie veiklos rezultatus, susijusius su pilietinės visuomenės savaitės organizavimu, t. y. 800 dalyvių, daugiau nei 8 000 sąveikos atvejų, daugiau nei 1 mln. parodymų ir apie 96 000 vaizdo peržiūrų, – visa tai atspindi aktyvų dalyvavimą socialiniuose tinkluose;
63.	palankiai vertina 2024 m. gegužės mėn. pradėjusią veikti „NaviGate“ platformą; pažymi, kad ši platforma, kurioje pateikiamos nuorodos į Sąjungos leidinių biuro EULT interneto svetaines, gerokai padidino Komiteto darbo matomumą ir sustiprino naudotojų patirtį tarp narių, darbuotojų, lankytojų iš kitų institucijų ir visuomenės, o 2024 m. sulaukta 4 600 unikalių lankytojų;
64.	remdamasis Komiteto ataskaita, pažymi, kad jo dalyvavimas socialiniuose tinkluose toliau didėjo, o keturių pagrindinių Komiteto paskyrų sekėjų skaičius iš viso padidėjo daugiau nei 18 proc., palyginti su 2023 m.; atkreipia dėmesį į tai, kad dalyvavimas gerokai padidėjo, t. y. 45 proc. ir viršijo 416 000 sąveikos veiksmų įvairiose platformose; taip pat pažymi, kad iki 2024 m. pabaigos Komiteto „X“ socialinio tinklo sekėjų skaičius pasiekė 62 868, „LinkedIn“ socialiniame tinkle – 79 647 sekėjus, „Facebook“ socialiniame tinkle – 49 494 sekėjus, o „Instagram“ socialiniame tinkle – 29 987 sekėjus, o tai atspindi tvirtą augimą konkrečiose platformose, palyginti su 2023 m.; pažymi, kad 2024 m. labiausiai sekėjų skaičius padidėjo „Instagram“ socialiniame tinkle (+72 proc.); pažymi, kad Komitetas, laikydamasis bendrojo Sąjungos institucijų požiūrio, 2024 m. sukūrė pirmąja paskyrą „Bluesky“ socialiniame tinkle, kad užtikrintų savo oficialų dalyvavimą, o pirmieji įrašai šiame socialiniame tinkle paskelbti 2025 m. sausio mėn.

